b'\n_START_ARTICLE_\nRjavoprsi je\xc5\xbe\n_START_SECTION_\nRaz\xc5\xa1irjenost\n_START_PARAGRAPH_\nTa vrsta je raz\xc5\xa1irjena po vsej zahodni Evropi, vklju\xc4\x8dno z britanskim oto\xc4\x8djem. Podro\xc4\x8dje prekrivanja z beloprsim je\xc5\xbeem poteka od Baltika do Jadranskega morja in je \xc5\xa1iroko okoli 200 km na \xc4\x8ce\xc5\xa1kem in Slova\xc5\xa1kem. V 20. stoletju se je ta vrsta raz\xc5\xa1irila na sever Skandinavije. Poseljuje tudi severno Rusijo in zahodno Sibirijo. Vnesli so jo tudi na Novo Zelandijo. Rjavoprsi je\xc5\xbe je v Sloveniji redek, saj tukaj dose\xc5\xbee skrajno vzhodno mejo svoje raz\xc5\xa1irjenosti._NEWLINE_\xc5\xbdivi predvsem na gozdnatih podro\xc4\x8djih z nizko vegetacijo. Najdemo pa ga tudi na travnikih, \xc5\xa1e posebno v bli\xc5\xbeini gozdov, \xc5\xbeivih mej in grmovja. V Alpah ga lahko najdemo do 2000 m nadmorske vi\xc5\xa1ine kjer \xc5\xa1e rastejo borovci.\n_START_SECTION_\nPrehrana\n_START_PARAGRAPH_\nNjegovo zobovje ima zgradbo, zna\xc4\x8dilno za vsejede. Njegova poglavitna hrana so \xc5\xbeu\xc5\xbeelke in de\xc5\xbeevniki, pol\xc5\xbei in mlade mi\xc5\xa1ke, pti\xc4\x8dja jajca in negodni mladi\xc4\x8di, gobe, koreninice, vendar se rad posladka tudi z odpadlim sadjem. V eni no\xc4\x8di zau\xc5\xbeije pribli\xc5\xbeno 70 g hrane.\n_START_SECTION_\nObna\xc5\xa1anje\n_START_PARAGRAPH_\nNajbolj je aktiven ob mraku in pono\xc4\x8di. Vendar ga v\xc4\x8dasih lahko vidimo tudi podnevi, najpogosteje v jeseni. Na severni polobli zimsko obdobje pre\xc5\xbeivi v stanju hibernacije (zimsko spanje). Med spanjem se mu telesna temperatura spusti na 4\xc2\xa0\xc2\xb0C (normalna temperatura je 34\xc2\xa0\xc2\xb0C), srce udari 20-krat na minuto (pri budni \xc5\xbeivali 190-krat), vdihne pa 10-krat v minuti._NEWLINE_Za rjavoprsega in beloprsega je\xc5\xbea je zna\xc4\x8dilno, da se je\xc5\xbe z razpenjeno slino popljuva po bodi\xc4\x8dastem ko\xc5\xbeuhu. Vzrok in pomen tega vedenjskega vzorca nista znana. Ob nevarnosti se zvije v kroglo in naje\xc5\xbei bodice.\n_START_SECTION_\nRazmno\xc5\xbeevanje\n_START_PARAGRAPH_\nParjenje se pri\xc4\x8dne marca, traja pa do julija ali avgusta. Samica je breja 31 do 35 dni. Na leto skoti enkrat ali dvakrat. V leglu je od 2 do 7 mladi\xc4\x8dev. Mladi\xc4\x8di spolno dozorijo v naslednjem koledarskem letu.'